Kunnan opetustoimen ja varhaiskasvatuksen valmiussuunnitelman malli

Versio 1.3, päivitetty 13.2.2023

# Esipuhe

Tämä malli on alun perin kehitetty Pohjanmaan maakuntien kasvu- ja oppimisyhteisöjen turvallisuusverkostossa yhteistyössä Seinäjoen kaupungin kanssa, ja versiosta 1.3 lähtien sitä kehitetään aluehallintovirastojen kesken yhteistyössä.

Malli perustuu osittain Pelastusopiston vuonna 2012 julkaisemaan kunnan valmiussuunnitelman yleisen osan malliin ja Seinäjoen perusopetuksen käytössä olleeseen suunnitelmaan. Myös sosiaali- ja terveysministeriön valmius- ja jatkuvuudensuunnitelmaohje (2019:10) on otettu huomioon. Tässä mallissa on mahdollisimman pitkälle pyritty ottamaan huomioon varhaiskasvatuksen ja opetustoimen erityispiirteet, jotta suunnitelma täydentäisi kunnan yleistä valmiussuunnitelmaa. Opetustoimella tarkoitetaan tässä dokumentissa esi- ja perusopetusta sekä lukiokoulutusta. Vaikka dokumentti on suunnattu kunnille sitä voivat hyödyntää myös yksityiset sekä valtion opetuksen ja koulutuksen järjestäjät.

Keltaisella merkityt kohdat ovat sellaisia, joita tulee täydentää tai muokata oman organisaationsa mukaisiksi. Vaaleansinisellä taustavärillä olevasta tekstistä löytyy ohjeita ja vinkkejä suunnittelutyöhön sekä pohdittavia kysymyksiä, jotka vievät suunnittelun eteenpäin.

Pelastuslaitos neuvoo ja ohjaa tarvittaessa kuntaa valmiussuunnittelussa ja turvallisuuskäytäntöjen harjoittelussa, sekä järjestää koulutusta muun muassa mahdollisille suojelualueen päälliköille.

**Mallia saa jakaa. Käyttökokemuksia ja muuta palautetta sekä kehittämisehdotuksia tulevia päivityksiä varten pyydetään lähettämään Thomas Sundellille, thomas.sundell@avi.fi**

**SISÄLTÖ**

[Esipuhe 2](#_Toc125567087)

[1 Strateginen valmiussuunnitelma, varautuminen häiriötilanteisiin 4](#_Toc125567088)

[1.1 Turvallisuudenhallinta opetustoimen ja varhaiskasvatuksen alalla 4](#_Toc125567089)

[1.2 Elintärkeät ja kriittiset toiminnot sekä niihin kohdistuvat uhkat 4](#_Toc125567090)

[1.3 Varautumisen ja valmiussuunnittelun tarkoitus ja tavoitteet 5](#_Toc125567091)

[1.4 Lainsäädäntö 7](#_Toc125567092)

[1.5 Opetustoimen ja varhaiskasvatuksen uhka-arviot ja riskien arviointi 8](#_Toc125567093)

[1.6 Painopisteet varautumisen kehittämisessä ja toimenpiteet 9](#_Toc125567094)

[1.7 Varautumiskoulutus ja harjoitukset 10](#_Toc125567095)

[1.8 Valmiussuunnittelun vastuut ja vastuuhenkilöt 11](#_Toc125567096)

[1.9 Yhteistoiminta varautumisessa 11](#_Toc125567097)

[1.10 Valmius- ja muiden suunnitelmien yhteensovittaminen 12](#_Toc125567098)

[1.11 Jälkihuolto 12](#_Toc125567099)

[2 Operatiivinen valmiussuunnitelma 12](#_Toc125567100)

[2.1 Häiriötilanteen hallinnan tehtävät ja tavoitteet 12](#_Toc125567101)

[2.2 Johtamisjärjestelmä normaalitilanteessa 12](#_Toc125567102)

[2.3 Avainhenkilöstön hälyttämis- ja informointijärjestelyt 13](#_Toc125567103)

[2.4 Luottamushenkilöiden informointi 13](#_Toc125567104)

[2.5 Tehostettu johtaminen ja tilanteen seuranta 13](#_Toc125567105)

[2.6 Johtamispaikat 14](#_Toc125567106)

[2.7 Viestinnän ja tiedottamisen peruslinjaukset 14](#_Toc125567107)

[2.8 Yhteistoiminta pelastuslaitoksen ja poliisin kanssa häiriötilanteen hallinnassa 15](#_Toc125567108)

[3 Poikkeusolojen valmiussuunnitelma 15](#_Toc125567109)

[4 Suunnitelman liitteet 16](#_Toc125567110)

# Strateginen valmiussuunnitelma, varautuminen häiriötilanteisiin

## Turvallisuudenhallinta opetustoimen ja varhaiskasvatuksen alalla

Jokaisella oppilaalla (jatkossa oppilaalla tarkoitetaan myös toisen asteen opiskelijoita) on oikeus turvalliseen opiskeluympäristöön, ja varhaiskasvatuksessa olevalla lapsella on oikeus terveelliseen ja turvalliseen varhaiskasvatusympäristöön. Varhaiskasvatuksessa, kouluissa ja oppilaitoksissa on yksikkökohtaiset turvallisuussuunnitelmat, joihin on koottu mm. pelastussuunnitelmat, sisälle suojautumisen suunnitelma ja suunnitelmat väkivallan, kiusaamisen ja häirinnän estämiseksi. Opiskeluhuoltosuunnitelmat tukevat osaltaan koulujen ja oppilaitosten turvallisuuskulttuuria. Edellä mainittuja suunnitelmia päivitetään säännöllisesti ja tarvittavia käytännön toimenpiteitä harjoitellaan. Osa näistä suunnitelmista on opetussuunnitelmaan tai varhaiskasvatussuunnitelmaan liittyviä, ja niitä päivitetään opetus- tai varhaiskasvatussuunnitelmaa päivitettäessä.

Henkilökunnan turvallisuussuunnittelu sisältää mm. työsuojeluohjeita, varhaisen tuen mallin ja riskien arvioinnin.

Valmiussuunnitelma on normaaliaikana laadittava ja ylläpidettävä kuvaus toimenpiteistä, joiden avulla opetustoimi ja varhaiskasvatus varmistaa toimintansa jatkumisen häiriötilanteissa ja poikkeusoloissa.

**Turvallisuustilanne** on uhkan tasosta johtuva ajallinen yhteiskunnan tila, joka jaetaan normaalioloihin, häiriötilaan ja poikkeusoloihin.

**Normaaliolot** on jokapäiväinen tila, jossa esiintyvät uhkat voidaan ehkäistä ennalta, torjua ja niiden vaikutuksista toipua voimassa olevilla säädöksillä ja voimavaroilla. Normaaliolojen järjestelyt luovat perustan toiminnalle häiriötilassa ja poikkeusoloissa.

**Häiriötilanne** on normaalioloissa tapahtuva poikkeava, odottamaton tai äkillinen turvallisuustilan muutos, joka aiheuttaa uhkaa yhteiskunnan toimivuudelle ja väestön turvallisuudelle. Tilanne voi vaatia valtionjohdon ja viranomaisten erityisiä toimia. Normaaliolojen häiriötila saattaa edellyttää myös säädösten tarkistamista. Viranomaisten on kuitenkin toimittava normaalien toimivaltuuksiensa puitteissa ja järjestettävä kaikki lakisääteiset palvelut lain vaatimuksia noudattaen.

**Poikkeusoloja** ovat valmiuslaissa ja puolustustilalaissa säädetyt tilanteet, joiden hallitseminen ei ole mahdollista viranomaisten säännönmukaisin toimivaltuuksin tai voimavaroin. Valtioneuvosto voi tällaisessa tilanteessa erikseen säätää valmiuslain eri säännösten käyttöönotosta, jolloin kunta saatetaan osittain vapauttaa järjestämisvastuistaan.

## Elintärkeät ja kriittiset toiminnot sekä niihin kohdistuvat uhkat

Opetustoimen ja varhaiskasvatuksen kannalta elintärkeitä ja kriittisiä toimintoja ovat esimerkiksi:

* sähkön ja lämmön saatavuus
* ruokahuollon palvelut
* vesihuolto
* jätevesihuolto
* kuljetuspalvelut
* viesti- ja tietoliikenteen toimintavarmuus
* terveydenhuollon palvelut
* …

Näistä seuraavat toiminnot perustuvat kokonaan tai osittain alihankintaan:

* ruokahuolto
* kuljetuspalvelut
* …

*Alihankintaan perustuvat toiminnot tulee tunnistaa, koska yksityinen taho ei ole samalla tavalla kuin viranomainen velvollinen jatkamaan toimintaa häiriötilanteessa. Sopimuksiin perustuvien kriittisten toimintojen jatkuvuus täytyy siksi varmistaa sopimuksissa ja ottaa huomioon jo tarjouspyyntövaiheessa. Varhaiskasvatuksen ja koulutuksen järjestäjällä on lakisääteinen velvoite aterioiden tarjoamiseen, vaikka se olisi ulkoistettu yksityiselle palveluntuottajalle. Sama koskee esi- ja perusopetuksen koulukuljetuksia. Viranomainen ei voi vedota ylivoimaiseen esteeseen (force majeure). Huoltovarmuuskeskus on julkaissut verkkosivuillaan mallilausekkeita, jotka parantavat huoltovarmuutta:* *<https://www.huoltovarmuuskeskus.fi/sopiva>*

Uhkana voi olla esimerkiksi

* voimahuollon häiriötilanne (sähkökatko)
* vesihuollon (ml. jätevesihuollon) häiriötilanne
* polttoainejakelun häiriö
* säteilyvaara
* kemikaalivuoto
* pandemia tai muu laaja-alainen tartuntatautitilanne
* lakko tai muu henkilöstön saatavuuteen vaikuttava tilanne
* elintarvikehuollon vakava häiriö
* kiinteistön käytön estyminen (tulipalo, kosteusvaurio)
* ruokahuollon toimintavarmuus väistötilanteessa
* kuljetuskaluston rajallisuus väistötilanteissa
* tietoliikenteen ja tietojärjestelmien käytettävyyden häiriintyminen/kyberuhka
* …

*Mitkä uhat ovat meillä mahdollisia tai todennäköisiä? Uhkien määrittelyssä kannattaa ottaa huomioon sekä kansallinen että alueellinen riskiarvio, jotka löytyvät täältä:* [*https://intermin.fi/pelastustoimi/varautuminen/kansallinen-riskiarvio*](https://intermin.fi/pelastustoimi/varautuminen/kansallinen-riskiarvio)

## Varautumisen ja valmiussuunnittelun tarkoitus ja tavoitteet

Varautumisella tarkoitetaan toimintaa, jolla varmistetaan tehtävien mahdollisimman häiriötön hoitaminen kaikissa tilanteissa. Lähtökohtaisesti kuntien ja muiden varhaiskasvatuksen, opetuksen ja koulutuksen järjestäjien velvollisuutena on järjestää kasvatusta ja opetusta myös poikkeuksellisissa ja ennalta arvaamattomissa tilanteissa ja huolehtia lakisääteisistä tehtävistään normaaliolojen lainsäädännön mukaisesti. Varautumisen tavoitteena on pyrkiä ehkäisemään ennalta häiriö- ja kriisitilanteiden syntyminen sekä toisaalta luoda edellytyksiä häiriötilanteiden ja niiden seurausten hallintaan. Alihankintasopimuksissa varmistetaan, että myös yksityiset toimijat ovat varautuneita häiriötilanteisiin.

Suunnittelutyön aikana tunnistetaan, arvioidaan ja analysoidaan varhaiskasvatukseen ja opetustoimeen kohdistuvia uhkia sekä toiminnan haavoittuvuuksia. Lisäksi kartoitetaan ja arvioidaan olemassa olevia ja tarvittavia resursseja, suunnitellaan toimintamalleja, neuvotellaan eri yhteistyötahojen ja sidosryhmien kanssa sekä perehdytetään ja koulutetaan henkilöstöä.

Yhteiskunnan elintärkeät toiminnot turvataan hallinnonalojen välisellä yhteistyöllä. Valtioneuvoston laatimassa yhteiskunnan turvallisuusstrategiassa 2017 määritellyistä toiminnoista seuraavien toimintojen turvaaminen katsotaan kuuluvan opetus- ja kulttuuriministeriön alaisuuteen ja siten sivistystoimen tehtäväksi:

* koulutus- ja tutkimusjärjestelmän ylläpitäminen
* osaamisen ylläpitäminen (johon kuuluu varhaiskasvatuksen, esiopetuksen, perusopetuksen, lukiokoulutuksen ja ammatillisen koulutuksen turvaaminen häiriötilanteissa ja poikkeusoloissa)
* kulttuuripalvelujen ylläpitäminen ja kulttuuriomaisuuden suojelu
* hengellisen toiminnan edellytysten turvaaminen
* nuorisotyön ja -toiminnan sekä liikunnan kansalaistoiminnan ylläpitäminen
* syrjäytymisen ja eriarvoisuuden ehkäiseminen

Häiriötilanteessa kunnan sivistystoimen tehtävänä on turvata kaikki sen tuottamat palvelut mahdollisimman pitkään, mutta tilanteen pitkittyessä turvataan erityisesti lakisääteiset palvelut kuten varhaiskasvatus, esi- ja perusopetus, lukiokoulutus ja ammatillinen koulutus.

Opetuksen ja varhaiskasvatuksen ylläpitäminen on osa kansakunnan henkistä kriisinkestävyyttä. Tähän liittyvät

* uhkien ja erilaisten kriisien käsitteleminen opetuksessa
* valmius kaiken ikäisille kohdennetun opetustoiminnan hyödyntämiseen kansalaistiedottamisen ja -vaikuttamisen kanavana
* muu kansakunnan henkistä ja sosiaalista eheyttä ylläpitävä, väestön luottamusta yhteiskunnan toimintaan lisäävä ja maanpuolustustahtoa vahvistava toiminta.

Lasten osallistuminen varhaiskasvatukseen ja perusopetukseen myös häiriötilanteessa tai poikkeusoloissa vähentää vanhempien tarvetta jäädä pois omista kriittisistä työtehtävistään hoitamaan lapsiaan kotona. Varhaiskasvatuksessa, kouluissa ja oppilaitoksissa on myös turvallisia aikuisia, joilla on iso merkitys niille lapsille, joiden kotioloissa ei välttämättä ole mahdollista tarjota turvallista kasvuympäristöä. Nuorten osallistuminen opetukseen tai koulutukseen on puolestaan omiaan vähentämään yleistä rauhattomuutta, joka voi syntyä laajamittaisesta toimettomuudesta. Lyhytkin keskeytys lähiopetuksessa voi aiheuttaa merkittävää haittaa lapsen oppimiselle.

Opetustoimi kantaa osaltaan vastuuta myös lasten ja nuorten liikuntavalmiuksien ja fyysisen toimintakyvyn ylläpitämisestä.

Poikkeusoloissa varhaiskasvatuksen, esi- ja perusopetuksen, lukiokoulutuksen ja ammatillisen koulutuksen toimivuus on ensisijaista ja muu sivistystoimi toimii kulloistenkin mahdollisuuksien rajoissa ja käytettävissä olevan henkilökunnan voimin. Varhaiskasvatuksen yksiköiden, koulujen ja oppilaitosten toiminnan jatkumisesta poikkeusoloissa huolehditaan, ottaen huomioon myös väestönsuojelun vaatimukset.

Kunnan tulee varautua mahdollisiin vakavampiin tilanteisiin, joissa esimerkiksi paljon henkilöstöä on poissa työstä.  Jotta toimintaa voidaan jatkaa myös näissä tilanteissa, kunnan on tärkeää suunnitella etukäteen esimerkiksi yksikköjen keskinäistä yhteistyötä ja tarvittaessa sopia yhteistyöstä muiden kuntien kanssa.

Perusopetuksessa koulutyön keskeyttäminen on viimesijainen vaihtoehto, jos koulutyötä ei voida pakottavasta syystä jatkaa eikä etäopetustakaan voida järjestää tai opetusta ei voida myöskään järjestää yhteistyössä toisen koulun tai muiden opetuksen järjestäjien kanssa. Erityisen pakottavasta syystä koulutyö voidaan siis joutua keskeyttämään. Normaaliin koulutyöhön tulee palata heti kun pakottava syy poistuu. Ensisijaisena perusteena kaikille ratkaisuille tulee olla oppilaan etu.

Jos opetuksen järjestämisessä tulee keskeytyksiä, voidaan opetusta jatkaa viikon 22 jälkeen lisäämällä työpäiviä enintään kuudella päivällä, jos opetussuunnitelman tavoitteita ei voida muutoin saavuttaa. Päätöksen opetuksen keskeyttämisestä ja pitämättä jääneiden päivien korvaamisesta tekee opetuksen järjestäjä.

## Lainsäädäntö

Varautumiseen liittyvää lainsäädäntöä ovat esimerkiksi seuraavat lait (luettelo ei ole tyhjentävä):

* Valmiuslaki (1552/2011) 12 §, 88 §, 109 §: Yleinen varautumis- ja valmiussuunnitteluvelvoite sekä valtioneuvoston toimivalta vapauttaa kuntaa varhaiskasvatuksen, opetuksen ja koulutuksen järjestämisvastuusta.
* Pelastuslaki (379/2011) 2 §, 46 §, 47 §: Velvollisuus osallistua pelastustoiminnan suunnitteluun, myös eri hallinnonaloilla yhteistoiminnassa keskenään.
* Varhaiskasvatuslaki (540/2018) 5 §, 10 §, 11 §, 35 §: Kunnan velvollisuus järjestää varhaiskasvatusta kunnassa esiintyvän tarpeen edellyttämässä laajuudessa, lapsen oikeus terveelliseen ja turvalliseen varhaiskasvatusympäristöön (johon kuuluu myös riittävä henkilökunta) sekä lapsen oikeus ravintoon.
* Perusopetuslaki 29 §, 30 §, 31 §, 32 § (628/1998): Opetukseen osallistuvan oikeus turvalliseen opiskeluympäristöön, oppilaan oikeus jokapäiväiseen opetukseen, tukeen, ateriaan ja koulukuljetukseen.
* Lukiolaki (714/2018) 25 §, 35 §, 40 §: Opiskelijan oikeus opetukseen, ateriaan ja turvalliseen opiskeluympäristöön.
* Oppilas- ja opiskelijahuoltolaki 4 §, 15 § (1287/2013): Opiskelijoiden turvallisuuden edistäminen yhteisöllisellä opiskeluhuollolla, opiskelijan oikeus opiskeluhuollon palveluihin.
* Terveydenhuoltolaki 16 § (1326/2010): Kouluympäristön turvallisuuden edistäminen ja seuranta.
* Tartuntatautilaki 58 § (1227/2016): Kunnan tartuntatautiviranomaisen tai aluehallintoviraston toimivalta päättää oppilaitoksen tai päiväkodin sulkemisesta

## Opetustoimen ja varhaiskasvatuksen uhka-arviot ja riskien arviointi

Alla olevissa taulukoissa on yksinkertainen riski- ja haavoittuvuusanalyysi, jossa tarkastelun kohteena ovat kohdassa 1.2 mainitut uhat:

Taulukko 1: Perusopetuksen riski- ja haavoittuvuusanalyysi

Arviot on tehty [ko. kunnan kouluihin] kohdistuvien vaikutusten perusteella.

|  |  |  |  |  |  |
| --- | --- | --- | --- | --- | --- |
| **Häiriö- tilanne** | **Toden-näköisyys** | **Seurausten vakavuus** | **Oma resurssi**  | **Ulkoinen resurssi** | **Yhteensä** |
| Alla kuvataan tilanne, joka vaikeuttaa tehtävän hoitamista. Rivillä sivulle päin tarkastellaan häiriön vaikuttavuutta. | 1=hyvin epätodennäköinen2=melko epätodennäköinen3= mahdollinen4=todennäköinen5= hyvin todennäköinen | 1=rajoitettu2=kohtalainen3=vakava4=erittäin vakava5=kriittinen | 1=erittäin hyvä2=hyvä3=kohtuullinen4=heikko5=erittäin heikko | 1=erittäin hyvä2=hyvä3=kohtuullinen4=heikko5=erittäin heikko | Rivin yhteissumma, apuna resurssien suuntaamisessa, pistearvot välillä 4-20, ”mitä pienempi sen parempi” |
| Voimahuollon häiriötilanne |  |  |  |  |  |
| Vesihuollon (ml. jätevesihuollon) häiriötilanne |  |  |  |  |  |
| Polttoainejakelun häiriö |  |  |  |  |  |
| Säteilyvaara |  |  |  |  |  |
| Kemikaalivuoto |  |  |  |  |  |
| Pandemia/laaja tartuntatauti |  |  |  |  |  |
| Muu henkilöstön saatavuuteen vaikuttava tilanne |  |  |  |  |  |
| Elintarvikehuollon vakava häiriö |  |  |  |  |  |
| Kiinteistön käytön estyminen |  |  |  |  |  |
| Ruokahuolto väistötilanteessa |  |  |  |  |  |
| Kuljetuskalusto väistötilanteessa |  |  |  |  |  |
| Tietoliikenteen häiriintyminen/ kyberuhka |  |  |  |  |  |

Taulukko 2: Varhaiskasvatuksen riski- ja haavoittuvuusanalyysi

Arviot on tehty [ko. kunnan varhaiskasvatusyksiköihin] kohdistuvien vaikutusten perusteella.

|  |  |  |  |  |  |
| --- | --- | --- | --- | --- | --- |
| **Häiriö- tilanne** | **Toden-näköisyys** | **Seurausten vakavuus** | **Oma resurssi**  | **Ulkoinen resurssi** | **Yhteensä** |
| Alla kuvataan tilanne, joka vaikeuttaa tehtävän hoitamista. Rivillä sivulle päin tarkastellaan häiriön vaikuttavuutta. | 1=hyvin epätodennäköinen2=melko epätodennäköinen3= mahdollinen4=todennäköinen5= hyvin todennäköinen | 1=rajoitettu2=kohtalainen3=vakava4=erittäin vakava5=kriittinen | 1=erittäin hyvä2=hyvä3=kohtuullinen4=heikko5=erittäin heikko | 1=erittäin hyvä2=hyvä3=kohtuullinen4=heikko5=erittäin heikko | Rivin yhteissumma, apuna resurssien suuntaamisessa, pistearvot välillä 4-20, ”mitä pienempi sen parempi” |
| Voimahuollon häiriötilanne |  |  |  |  |  |
| Vesihuollon (ml. jätevesihuollon) häiriötilanne |  |  |  |  |  |
| Polttoainejakelun häiriö |  |  |  |  |  |
| Säteilyvaara |  |  |  |  |  |
| Kemikaalivuoto |  |  |  |  |  |
| Pandemia/laaja tartuntatauti |  |  |  |  |  |
| Muu henkilöstön saatavuuteen vaikuttava tilanne |  |  |  |  |  |
| Elintarvikehuollon vakava häiriö |  |  |  |  |  |
| Kiinteistön käytön estyminen |  |  |  |  |  |
| Ruokahuolto väistötilanteessa |  |  |  |  |  |
| Kuljetuskalusto väistötilanteessa |  |  |  |  |  |
| Tietoliikenteen häiriintyminen/ kyberuhka |  |  |  |  |  |

*Taulukkoon kirjataan kohdassa 1.2 tunnistetut uhkakuvat, minkä jälkeen arvioidaan uhkien todennäköisyyttä ja vakavuutta sekä omat valmiudet torjua uhkaa tai hallita seurauksia. Rivit lajitellaan loppupisteiden mukaan kriittisyysjärjestykseen. Tarvittaessa voidaan laatia eri taulukot varhaiskasvatusta, esi- ja perusopetusta ja lukiokoulutusta varten, tai jopa saman toiminnan eri yksiköitä varten. Mihin toimenpiteisiin arvioinnissa tunnistettujen riskien osalta ryhdytään?*

## Painopisteet varautumisen kehittämisessä ja toimenpiteet

*Tähän osioon kannattaa kirjata strategiset valinnat palvelun järjestämisen suhteen, esimerkiksi:*

* *Pyrimmekö pitämään kaikki yksiköt toiminnassa vai keskitämmekö toimintaa muutamaan yksikköön (asiaan vaikuttavat mm. varavoiman syöttömahdollisuus, tilojen lämmittämismahdollisuudet ja kuljetusten järjestäminen)? Jos toimintaa keskitetään, valmiussuunnitelman liitteeksi on syytä tehdä suunnitelma siitä, mihin toimintaa keskitetään ja miten oppilaat kuljetetaan sinne.*
* *Pyrimmekö palvelusetelisäännön kautta vaikuttamaan siihen, että yksityiset varhaiskasvatuksen palveluntuottajat jatkavat toimintaansa myös häiriötilanteessa vai varaudummeko siihen, että yksityisistä päiväkodeista tulee lisää lapsia kunnan varhaiskasvatuksen toimintayksiköihin? Jälkimmäisessä tilanteessa valmiussuunnitelman liitteeksi on syytä tehdä suunnitelma näiden lapsimäärien sijoittamisesta eri yksiköihin.*
* *Millaisia opetusjärjestelyjä lukiossa voidaan käyttää, jotta opetus saadaan jatkumaan myös häiriötilanteissa ja poikkeusoloissa?*
* *Onko koulut ja/tai päiväkodit jaettu yhteistoiminta-alueisiin, valmiusryhmiin tai lähipareihin, joihin esimerkiksi väistösuunnitelmat perustuvat? Jos on, tätä jakoa koskeva suunnitelma väistöalueineen on syytä liittää valmiussuunnitelmaan.*

Opetuksen kehittämisessä otetaan huomioon opetuksen ja kasvatuksen mahdollisuudet välittää tietoa uhkista ja niihin varautumisesta. Henkistä kriisinkestävyyttä voidaan vahvistaa opetussuunnitelman laaja-alaisten osaamisalueiden avulla tai osana monialaisia oppimiskokonaisuuksia. Oppilaille ja opiskelijoille välitetään suomalaisen yhteiskunnan arvomaailma sekä tietoa väestön turvallisuudesta, vastuullisesta käyttäytymisestä elämän eri tilanteissa sekä konaismaanpuolustuksesta ja turvallisuuspolitiikasta.

Yksiköt suunnittelevat kunnan strategiset tavoitteet huomioon ottaen käytännön toimenpiteitä, joihin ryhdytään, mikäli toiminta vaikeutuu tai estyy häiriötilanteen johdosta. Yksiköille laaditaan toimintakortteja, joille suunnitellaan keskeiset toimenpiteet ja toimintaperiaatteet mahdollisimman konkreettisesti. Toimintakortit kootaan valmiussuunnitelman liitteiksi.

Toimintakortit voivat koskea esimerkiksi seuraavia tilanteita:

* sähkökatko
* tulipalo
* vesihuollon häiriötilanne
* lämmönjakeluhäiriö
* tietoliikennejärjestelmän toimintahäiriö
* sään ääri-ilmiöt (esimerkiksi myrsky, helle, tulva)
* päivittäistavarahuoltoon liittyvä häiriötilanne
* pommiuhka/muu uhkaus
* laajamittainen maahantulo
* evakuointi
* epidemiatilanne
* muu vakava henkilöstövaje (esimerkiksi lakon johdosta)
* säteilyvaaratilanne
* …

Toimintakorteissa on seikkaperäinen luettelo tilanteen eri vaiheissa tehtävistä toimenpiteistä. Lisäksi niissä määritellään tilannekohtaisesti, mitkä ovat eri viranomaisten ja muiden sidosryhmien roolit. Joissakin tilanteissa mikään viranomainen ei varsinaisesti ole johtovastuussa, vaan jokainen taho toimii oman toimivaltansa puitteissa tilanteen saamiseksi hallintaan.

*Toimintakorttien laatimisen on hyvä olla pienen työryhmän vastuulla (esim. valmiustyöryhmä). Toimintakorttien ajantasaistaminen on selkeää ja käytännönläheistä valmiussuunnittelua, johon voidaan osallistaa laajemmin myös henkilöstöä. Toimintakortteja suunniteltaessa on tärkeää ottaa huomioon, että tilanne ei ole ohi heti kun äkillinen vaara on ohi, vaan myös jälkitoimille on usein tarvetta.*

Samoissa tai läheisissä kiinteistöissä toimivat varhaiskasvatuksen, esi- ja perusopetuksen sekä lukiokoulutuksen ja ammatillisen koulutuksen yksiköt suunnittelevat myös tilojen yhteiskäytön periaatteet, mikäli väistäminen on mahdollista pienemmässä mittakaavassa. Kaikessa suunnittelussa ja häiriötilanteiden toimenpiteissä on pyrittävä myös kustannustehokkuuteen.

## Varautumiskoulutus ja harjoitukset

Yksiköt harjoittelevat pelastuslaitoksen ohjeiden mukaisesti lukuvuoden tai toimintavuoden aikana kiinteistöistä poistumista. Sisälle suojautumista harjoitellaan määräajoin kunnan määrittelemällä aikataululla.

Opetustoimen ja varhaiskasvatuksen henkilökunnan varautumiskoulutuksesta tehdään suunnitelma, josta vastaa kunnan määräämä henkilö.

Kunta huolehtii siitä, että varautumisen vastuuhenkilöillä on riittävä mahdollisuus kouluttautua ja pitää tietonsa ja taitonsa ajan tasalla.

## Valmiussuunnittelun vastuut ja vastuuhenkilöt

Opetustoimen ja varhaiskasvatuksen valmiussuunnittelusta vastaa kunnan tähän määrittelemä taho.

Yksikkökohtaisesta valmiussuunnittelusta ja mahdollisesti tarvittavasta yksikköjen yhteistoiminta-alueen suunnittelusta vastaa kunkin yksikön johtaja. Hän vastaa myös siitä, että

* johtajalle nimetään varahenkilö
* henkilökunta perehtyy suunnitelmaan
* henkilökunta harjoittelee suunnitelman mukaisesti
* henkilökunta osallistuu käytännön toimenpiteisiin

## Yhteistoiminta varautumisessa

Valmiussuunnittelussa kannattaa ottaa huomioon ulkopuolisiin tahoihin liittyvät haasteet ja yhteistyömahdollisuudet, esimerkiksi:

* Yksityiset koulutuksen järjestäjät ja varhaiskasvatuksen palveluntuottajat (onko toimijalla oma valmiussuunnitelma; vapautuuko henkilöresursseja, jos toiminta ajetaan alas)
* Kolmas sektori (apua ja tukea häiriötilanteessa)
* Lähialueen kunnat (väistöä kuntarajojen yli, yhteishankinnat, henkilö- ja materiaalisten resurssien yhteiskäyttö)
* Elinkeinoelämä (esimerkiksi liiketilojen käyttäminen opetus- tai varhaiskasvatustoimintaan)

*Monesti aktiiviset yksityishenkilöt voivat olla esimerkiksi mukana useammassa kolmannen sektorin järjestön toiminnassa, minkä vuoksi sama henkilö saattaisi kriisitilanteessa joutua toimimaan samanaikaisesti useassa tehtävässä. Vaikka kolmas sektori on kriisitilanteessa tärkeä, ei voida täysin turvautua siihen, että niiltä tahoilta on varmasti apua saatavissa. Jos suunnitelmiin liittyy vapaaehtoistyövoiman käyttöä eri tilanteissa, tämä tulee koordinoida muiden hallinnonalojen kanssa niin, ettei useampi toimija laske samojen henkilöiden varaan.*

## Valmius- ja muiden suunnitelmien yhteensovittaminen

Opetustoimen ja varhaiskasvatuksen valmiussuunnitelmaa tulee tarkastella rinnakkain kunnan ja hyvinvointialueen muiden toimintojen, esimerkiksi ruokapalvelukeskuksen, terveyskeskuksen, sosiaalipalveluiden, tietohallinnon ja tekniikkakeskuksen, suunnitelmien kanssa.

Myös opetustoimen ja varhaiskasvatuksen sisällä on tarkasteltava eri yksiköiden suunnitelmia rinnakkain niin, etteivät ne ole ristiriidassa keskenään.

Mikäli yksityisillä opetuksen tai koulutuksen järjestäjillä tai varhaiskasvatuksen palveluntuottajilla on omat valmiussuunnitelmat, on tärkeää yhteensovittaa ne isäntäkunnan suunnitelmien kanssa, jotta voidaan varmistaa, että suunnitelmat yhdessä kattavat kaikki lapset, oppilaat ja opiskelijat eivätkä ole keskenään ristiriidassa. Jos yksityisillä toimijoilla ei ole omia suunnitelmia, kunnan tulisi huomioida näiden palvelujen piirissä olevat lapset omissa suunnitelmissaan.

1.11 Jälkihuolto

Häiriötilanteen normalisoiduttua saattaa olla tarvetta jälkihuoltotoimille, jotka ovat suunnattuja sekä oppilaille ja varhaiskasvatukseen osallistuneille lapsille että henkilöstölle. Oppilaiden ja opiskelijoiden kohdalla noudatetaan opiskeluhuoltosuunnitelmaan sisällytettyä kriisisuunnitelmaa (ks. liite). Jälkihuoltoon tulee suunnata riittävä määrä resurssia.

# Operatiivinen valmiussuunnitelma

## Häiriötilanteen hallinnan tehtävät ja tavoitteet

Häiriötilanteessa kunnan opetustoimen ja varhaiskasvatuksen tavoitteena on jatkaa toimintaa mahdollisimman normaalisti. Kunta päättää ja kirjaa tähän, mikä toimijataho selvittää tilannekuvan ja tarvittavat resurssit. Johtajia, johtoryhmiä ja muita vastuuhenkilöitä ohjeistetaan. Toiminta suunnitellaan uusiin olosuhteisiin olemassa olevien valmiussuunnitelmien mukaisesti.

## Johtamisjärjestelmä normaalitilanteessa

Normaalitilanteessa opetustoimen ja varhaiskasvatuksen eri toimintoja johtavat seuraavat tahot (tehtävä tai henkilö):

* Sivistystoimen kokonaisuus: N.N.
* Esi- ja perusopetus: N.N.
* Erityisopetus: N.N.
* Lukiokoulutus: N.N.
* Varhaiskasvatus: N.N.
* Koulujen ja päiväkotien tilat: N.N.
* Ruokapalvelut: N.N.
* Siivouspalvelut: N.N.
* …

*Tarkka luettelo vastuuhenkilöistä ja niiden varahenkilöistä yhteystietoineen voi olla suunnitelman liitteenä.*

## Avainhenkilöstön hälyttämis- ja informointijärjestelyt

Kunnan opetustoimessa ja varhaiskasvatuksessa noudatetaan seuraavanlaista hälyttämis- ja informointijärjestelyä:

* yksiköllä tilanteen havainnut henkilö tiedottaa yksikön johtoa tilanteesta
* yksikön johtaja arvioi tilanteen vakavuuden
* yksikön johtaja tiedottaa tilanteesta tahoja, joiden tulee toteuttaa tilanteen vaatimia toimenpiteitä (esim. päivystävä talonmies, tietohallinto)
* yksikön johtaja tiedottaa omia esimiehiään

Lähtökohtaisesti hälyttämis- ja informointijärjestelyssä noudatetaan kriisiviestintäsuunnitelmaa (ks. kohta 2.7).

Ensitieto häiriötilanteesta voi tulla yllättävistäkin suunnista, eikä voida luottaa esimerkiksi siihen, että pelastusviranomainen on aina tietoinen häiriöstä. Edellä mainitun hälytysketjun ensimmäisessä kohdassa ”tilanne” tarkoittaa sen vuoksi myös toisen käden tietoa, joka antaa aihetta tilanteen selvittelyyn.

## Luottamushenkilöiden informointi

Luottamushenkilöiden informoinnista vastaa toimialajohtaja ja hänen ollessaan estyneenä hänen määräämänsä varahenkilö. Lautakunnan puheenjohtaja tiedotetaan ensimmäisenä, samoin lautakunnan pöytäkirjanpitäjä, jolla on lautakunnan jäsenten yhteystiedot. Lautakuntaa tiedotetaan mahdollisimman nopeasti. Operatiiviset toiminnot ovat kuitenkin ensi sijalla.

## Tehostettu johtaminen ja tilanteen seuranta

Häiriötilanteen vaatiessa tilanteen seurantaa ja tilannetietoisuutta tehostetusta johtamisesta vastaa häiriötilanteen johtoryhmä.

*Tehostetulla johtamisella tarkoitetaan sitä, että kohdassa 2.2 mainitut toiminnot johdetaan keskitetysti johtoryhmän toimesta. Opetustoimella ja varhaiskasvatuksella saattaa olla oma johtoryhmänsä, tai pienemmässä kunnassa saattaa olla vain yksi koko kunnan johtoryhmä.*

*Normaaliolojen häiriötilanteessa ei voida poiketa kunnan johtosäännöstä tai kuntalain toimivallan siirtämistä koskevista säännöksistä. Sen vuoksi voi olla tarpeen hyväksyttää etukäteen vaihtoehtoinen toimivallan jako ja varmistaa, että se voidaan tarvittaessa lainmukaisesti ottaa pikaisesti käyttöön.*

*Tähän kohtaan tulee kirjata melko tarkasti, miten omaa tilannekuvaa kerätään (lähteet, käytettävä alusta jne.). Tällöin tulee myös huomioida, että häiriötilanteessa saattaa viestiliikenteessä olla häiriöitä. Tilannekuvan keräämistä kannattaa harjoitella määräajoin.*

*Tilannekuvaa tehtäessä tulee pyrkiä arvioimaan, mihin suuntaan tilanne on kehittymässä, eli mikä on tilanne muutaman päivän tai parin viikon päästä, ja mihin tämän arvion perusteella on syytä varautua.*

## Johtamispaikat

Häiriötilanteen johtokeskuksena toimii (tähän kirjataan johtamispaikka). Tilanteesta riippuen alueille voidaan perustaa alueellisia johtokeskuksia.

Tilannetta voidaan myös johtaa etäyhteyksien kautta, jos tilanne sitä sallii tai edellyttää. Toimialajohtaja päättää, miten tilannetta johdetaan. Etäyhteyksiä käytettäessä on huolehdittava riittävästä tietoturvasta.

*Johtokeskuksen sijainti on hyvä määritellä jo suunnitelmassa, jotta paikka voidaan varustaa muun muassa viestivälineillä ja varavoimalla ja jotta voidaan sopia etukäteen varahenkilöjärjestelyistä ympärivuorokautista päivystystä varten. Alueelliset johtokeskukset perustetaan tilannearvion mukaan.*

## Viestinnän ja tiedottamisen peruslinjaukset

Kunnan valmiussuunnitelman liitteenä on hyvä olla kriisiviestintäsuunnitelma, joka on myös tämän suunnitelman liitteenä.

*Kriisiviestintäsuunnitelmassa on hyvä olla myös yksikkökohtaiset suunnitelmat, joissa nimetään vastuuhenkilöitä eri tehtäviin, esimerkiksi liikenteenohjaus, median ja huoltajien kokoontumispaikkojen perustaminen, viranomaisten opastaminen jne. Lähtökohtaisesti tiedottamisesta vastaa yksikön johtaja tai hänen varahenkilönsä. Opetustoimen ja varhaiskasvatuksen johdolla tiedotusvastuu on silloin, kun on kyse laaja-alaisesta tai vakavasta kriisitilanteesta. Tällöin kriisitilanne on vaikutuksiltaan laaja tai koskee useita yksikköjä. Tiedottamisessa noudatetaan viranomaisohjeita.*

*Erityisesti on suunniteltava, miten huoltajia informoidaan tilanteesta ja mitä kanavia silloin käytetään, jotta tieto on varmasti luotettava, oikea-aikainen ja saavutettava (esim. erikieliset ja toimintakyvyltään rajoitteiset huomioiden). Suunnittelussa on otettava huomioon riski, että normaali tietoliikenne ei toimi. Toimintatavoista tulee kertoa vastaanottajille etukäteen, jotta he tietävät, mistä hakea luotettavaa tietoa.*

## Yhteistoiminta pelastuslaitoksen ja poliisin kanssa häiriötilanteen hallinnassa

Silloin kun häiriötilanne kuuluu poliisin tai pelastuslaitoksen toimivaltaan, nämä vastaavat häiriötilanteen kokonaisuuden koordinoinnista ja toimenpiteistä sekä tiedottamisesta. Kunta toimii pelastuslaitoksen ja poliisin ohjeiden mukaisesti mm. pelastustoimintaan ja väestön suojaamiseen liittyvissä asioissa.

# Poikkeusolojen valmiussuunnitelma

Opetustoimi ja varhaiskasvatus noudattaa poikkeusoloissa voimassa olevaa lainsäädäntöä ja kunnan yhteisiä ohjeita. Kunnan johtoryhmä tai toimialan johtaja päättää valtioneuvoston asettamien rajojen puitteissa esimerkiksi:

* opetuksen ja siihen liittyvien ateria-, kuljetus- ja majoitusetuuksien järjestämisen rajoittamisesta välttämättömien opetus- ja koulutuspalvelujen turvaamiseksi
* poikkeavista opetusjärjestelyistä
* poikkeavista järjestelyistä varhaiskasvatuksessa

Opetuksen ja varhaiskasvatuksen toteuttamiseen täytyy varata tarvittava määrä henkilöstöä sivistystoimen muilta toiminnoilta.

Poikkeusoloja varten on välttämätöntä tehdä toiminnan jatkamiseen ja mahdolliseen keskittämiseen liittyvää suunnittelua.

*Osa yksikön johtajista saattaa toimia suojelualueiden ja -lohkojen päällikköinä. Tilanteessa hyödynnetään varajohtajajärjestelmää yksikön toiminnan turvaamiseksi.*

*Sotatilassa tai sodan uhatessa kunnan avainhenkilöitä saatetaan kutsua asepalvelukseen. Jotta avainhenkilöt säilyisivät kunnan palveluksessa myös sodan aikana, kunnan tulee etukäteen pyytää näistä henkilöistä VAP-varauksia Puolustusvoimien aluetoimistolta ja selvittää, millaisiin tehtäviin varaus voidaan tehdä. Lähtökohtaisesti varaus voidaan tehdä sellaisiin tehtäviin, jotka ovat kriittisiä toiminnan jatkuvuuden kannalta ja joihin ei helposti voida saada korvaavia henkilöitä. Kunnalla pitää joka tapauksessa olla myös varahenkilöjärjestelmä. VAP-varaus on voimassa viisi vuotta ja kunnan tulee pitää varausluettelo ajan tasalla.*

*Puolustusvoimat on saattanut myös varata joitakin kunnassa sijaitsevia rakennuksia käyttöönsä, mikä estää niiden siviilikäytön. Aina ei ole tietoa saatavissa näistä suunnitelmista, mutta tiedusteluihin vastaa aluetoimisto.*

*Poikkeusolojen valmiussuunnitelmaa koskeva osio on tässä mallissa useammasta syystä jätetty varsin lyhyeksi. Kunta ei voi itse päättää luopua lakisääteisistä velvollisuuksistaan, vaan valtioneuvosto päättää, minkälaisia poikkeuksia sallitaan. Kunnan yksittäisellä toimialalla on myös varsin vähän liikkumavaraa sen suhteen, miten kunnan resursseja käytetään poikkeusoloissa, ja tilanne on silloin niin vakava, ettei sen luonnetta ja vaikutusta yksittäiseen toimialaan pysty tarkasti ennakoimaan. Poikkeusolojen valmiussuunnitelma on siten enemmän kunnan yleisessä valmiussuunnitelmassa käsiteltävä asia.*

*Muun muassa näihin kysymyksiin kannattaa kuitenkin soveltuvin osin ottaa kantaa suunnitelmassa:*

* *Onko kunnan varhaiskasvatusyksiköissä, kouluissa ja oppilaitoksissa väestönsuojia? Millä aikataululla ne voidaan ottaa käyttöön? Onko niiden kapasiteetti riittävä tarpeeseen nähden? Miten niihin siirrytään eri tilanteissa? Mikä taho vastaa niiden ylläpidosta?*
* *Onko kunnan väestönsuojelusuunnitelmaan kirjattu, että varhaiskasvatuksen yksikköjä, kouluja tai oppilaitoksia toimii vastaanottopaikkoina? Jos on, niin mistä saadaan vaihtoehtoisia tiloja opetuskäyttöön? Jos toimintaa keskitetään, niin miten hoidetaan kuljetukset ja ruokahuolto?*

# 4 Suunnitelman liitteet

*Tähän kannattaa ottaa erilaisia valmiussuunnitelmaa tarkentavia tai täsmentäviä suunnitelmia. Niissä kuvataan konkreettisemmin ja enemmän henkilökunnan näkökulmasta toimintaa häiriötilanteessa. Tällaisia suunnitelmia voivat olla esimerkiksi (viittaukset tämän suunnitelman eri osioihin suluissa):*

* Yksikkö- ja tilannekohtaiset toimintakortit (1.6)
* Suunnitelma opetus- ja varhaiskasvatustoiminnan keskittämiseksi (1.6)
* Väistösuunnitelma (1.6)
* Varautumiskoulutussuunnitelma (1.8)
* Opiskeluhuoltosuunnitelman kriisisuunnitelma (1.11)
* Luettelo vastuuhenkilöistä varahenkilöineen (2.2, 2.5 ja 3)
* Johtokeskussuunnitelma (2.6)
* Yleinen ja yksikkökohtainen kriisiviestintäsuunnitelma (2.7)
* …